b'\n_START_ARTICLE_\nDru\xc5\xa1tvo \xc5\xa1tudentov biologije\n_START_PARAGRAPH_\nDru\xc5\xa1tvo \xc5\xa1tudentov biologije (kratica D\xc5\xa0B) je prostovoljno, samostojno in nepridobitno zdru\xc5\xbeenje fizi\xc4\x8dnih oseb, ki jih dru\xc5\xbei zanimanje za problematiko \xc5\xa1tudija biologije v Sloveniji ali dejavnosti, povezane z biologijo. Svoje prostore ima na Oddelku za biologijo Biotehni\xc5\xa1ke fakultete na Ve\xc4\x8dni poti v Ljubljani._NEWLINE_Za svoje \xc4\x8dlane prireja razli\xc4\x8dne izobra\xc5\xbeevalne aktivnosti, namenjene popestritvi \xc5\xa1tudija biologije in seznanjanju z metodami pri terenskem biolo\xc5\xa1kem delu. Najve\xc4\x8dji in medijsko najodmevnej\xc5\xa1i projekt je vsakoletni desetdnevni Raziskovalni tabor \xc5\xa1tudentov biologije, ki poteka vsako leto v drugem slovenskem kraju, na njem pa v okviru skupin pod vodstvom ustreznih strokovnjakov udele\xc5\xbeenci spoznavajo katero izmed skupin \xc5\xbeivali ali rastlin. Rezultati popisov, ki se izvajajo v \xc4\x8dasu tabora, so neposredno uporabni pri preu\xc4\x8devanju biotske pestrosti Slovenije. Drugi ve\xc4\x8dji projekti so vsakoletni enotedenski tabor na Jadranu (Ekosistemi Jadrana), kraj\xc5\xa1i spomladanski tabori v Sloveniji (Pomladni biolo\xc5\xa1ki dnevi) in terenski dnevi (\xc5\xa0tudentsko raziskovanje vrstne pestrosti). Poleg tega organizira predavanja in razstave z biolo\xc5\xa1ko tematiko, vzdr\xc5\xbeuje spletno stran z napotki za \xc5\xa1tudij, v okviru dru\xc5\xa1tva pa izhaja tudi Antirepresor, glasilo \xc5\xa1tudentov biologije._NEWLINE_Drugi pomemben del dejavnosti obsega ukvarjanje s problematiko \xc5\xa1tudija biologije na Oddelku za biologijo Biotehni\xc5\xa1ke fakultete v Ljubljani, pomo\xc4\x8d \xc5\xa1tudentom pri te\xc5\xbeavah s \xc5\xa1tudijem in pomo\xc4\x8d Oddelku pri komunikaciji s \xc5\xa1tudenti (npr. predstavitev \xc5\xa1tudija za bruce)._NEWLINE_Dru\xc5\xa1tvo je leta 2006 praznovalo desetletnico ustanovitve. Ustanovni ob\xc4\x8dni zbor dru\xc5\xa1tva je bil 16. januarja 1996, uradno pa je bilo priznano konec tistega leta, 16. decembra. Ob\xc4\x8dni zbor, na katerem \xc4\x8dlani izberejo predsedstvo, je vsako leto ob za\xc4\x8detku \xc5\xa1tudijskega leta.'